SKRIFTLIG FORESPØRGSEL E-3853/00

af Daniel Varela Suanzes-Carpegna (PPE-DE) til Rådet

(20. december 2000)

Om: Udvidelse og fiskeri

Efter to års forhandlinger med ansøgerlandene i Luxembourg-gruppen (Polen, Ungarn, Den Tjekkiske Republik, Slovenien, Estland og Cypern) og påbegyndelsen af forhandlingerne med Helsinki-gruppen

(Rumænien, Slovakiet, Letland, Litauen, Bulgarien og Malta) den 28. marts i år, har EP netop vedtaget en ny beslutning (R5-0417/2000(1) af 4. oktober 2000) om udvidelse af EU, som indeholder EP's krav vedrørende tiltrædelsesproceduren og de forhandlinger, der finder sted i forbindelse hermed. EP's Fiskeriudvalg har i forbindelse med denne beslutning fremsat en række krav på fiskeriområdet.

Kan Rådet informere om, hvilken omtrentlig tidsplan der er for drøftelserne af fiskeriet inden for rammerne af tiltrædelsesforhandlingerne både med Luxembourg-gruppen og Helsinki-gruppen, samt om, hvor langt disse forhandlinger i givet fald er nået, og hvilke fremskridt der hidtil er gjort?

Kan Rådet oplyse, om der under forhandlingerne om fiskeriet vil blive taget hensyn til kravene fra EP's Fiskeriudvalg, navnlig nødvendigheden af at afhjælpe de betydelige mangler hos de fleste ansøgerlandes fiskeriforvaltning, manglerne i ansøgerlandenes fiskerisektor med hensyn til miljø- og hygiejneregler samt inspektions- og kontrolforanstaltninger, behovet for pålidelig information om fiskerisektoren i ansøgerlandene, afskaffelse af forvridende elementer såsom bekvemmelighedsflag, de nødvendige kompetente forvaltningsmæssige strukturer med henblik på tilvejebringelse af detaljeret og pålidelig information om fiskerisektoren og fuldstændig gennemførelse af den gældende fællesskabsret?

(1) Vedtagne tekster fra 4.10.2000, s. 1.

Svar

(8. marts 2001)

I forbindelse med de individuelle tiltrædelseskonferencer med Cypern, Ungarn, Estland, Den Tjekkiske Republik, Slovenien og Slovakiet er det blevet besluttet, at kapitlet om fiskeri ikke kræver yderligere forhandlinger på nuværende tidspunkt. Dog vil EU fortsat nøje overvåge hvert enkelt ansøgerlands fremskridt med hensyn til vedtagelse og gennemførelse af gældende fællesskabsret. Hvad angår Polen, Malta og Letland er der behov for yderligere forhandlinger om dette kapitel på grundlag af supplerende oplysninger, som disse lande skal forelægge. For så vidt angår Rumænien, Litauen og Bulgarien er der endnu ikke indledt forhandlinger om kapitlet om fiskeri.

Det gælder for alle de kapitler af fællesskabsretten, som der forhandles om, at tiltrædelsesforhandlingerne finder sted på grundlag af den gældende fællesskabsret. Dette gælder også inspektions- og kontrolforanstaltninger, sundheds- og veterinærmæssige standarder og flåderegistrering. Der vil på passende måde blive taget hensyn til ny fællesskabsret, der vedtages før forhandlingernes afslutning. Det skal endvidere bemærkes, at EU lægger særlig vægt på ansøgerlandenes evne til at gennemføre den fælles fiskeripolitik.

Endelig skal der mindes om, at EU i henhold til den plan for tiltrædelsesforhandlingerne, som Kommissionen har foreslået, og som Rådet hilste velkommen i sine konklusioner af 4. december 2000, efter behov skal fastlægge EU's fælles holdninger vedrørende kapitlet om fiskeri i løbet af andet halvår af 2001, herunder anmodninger om overgangsforanstaltninger og andre uafklarede substansspørgsmål, med henblik på foreløbigt at afslutte kapitlet, når betingelserne er opfyldt.